На основу члана 11. став 4. Закона о финансијској подршци породици са децом („Службени гласник РС", бр. 113/17, 50/18, 46/2021-Одлука УС РС, 51/2021 - Одлука УС РС, 53/2021 - Одлука УС РС, 66/2021, 130/2021, 43/2023 Одлука УС РС, 62/2023, 11/2024 - Одлука УС РС и 79/2024) и члана 37. став 1. тачка 7) Статута Града Ниша („Службени лист Града Ниша", бр.88/08, 143/16 и 18/19),

Скупштина Града Ниша, на седници одржаној \_\_\_\_\_\_\_\_\_\_\_\_ године, доноси

**О Д Л У К У**

**О ИЗМЕНАМА ОДЛУКЕ О ПРАВУ НА НАКНАДУ ДЕЛА ТРОШКОВА БОРАВКА ДЕЦЕ У ПРЕДШКОЛСКОЈ УСТАНОВИ ЧИЈИ ЈЕ ОСНИВАЧ ДРУГО ПРАВНО ИЛИ ФИЗИЧКО ЛИЦЕ**

**Члан 1.**

У Одлуци о праву на накнаду дела трошкова боравка деце у предшколској установи чији jе оснивач друго правно или физичко лице(„Службени лист Града Ниша“, бр. 35/2021) члан 1., мења се и гласи:

**„Члан 1.**

Овом одлуком утврђује се право на накнаду дела трошкова боравка деце у предшколској установи чији је оснивач друго правно или физичко лице (у даљем тексту:приватна предшколска установа), на територији града Ниша која поседује решење о верификацији издато од стране надлежног Министарства, најмање годину дана.“

**Члан 2.**

Члан 3., мења се и гласи:

**„Члан 3.**

 Право из члана 1. ове одлуке може да оствари родитељ или други законски заступник детета, под условом да је:

-поднео захтев за упис детета у предшколску установу чији је оснивач град Ниш, али да због недовољних капацитета дете није могло да се упише;

-држављанин Републике Србије који има пребивалиште на територији града Ниша,односно страни држављанин са сталним настањењем на територији града Ниша или избегло лице или интерно расељено лице које има боравиште на територији града Ниша;

- да је на листи чекања у предшколској установи чији је оснивач град Ниш дуже од месец дана и да дете има најмање шест месеци живота;

- да су оба родитеља, односно самохрани родитељ, у радном односу.“

**Члан 3.**

У члану 4. став 3, алинеја 5., брише се.

**Члан 4.**

Члан 9., брише се.

**Члан 5.**

 Овлашћује се Градска управа за органе Града, грађанска стања и људске ресурсе да сачини и објави пречишћен текст Одлуке о о праву на накнаду дела трошкова боравка деце у предшколској установи чији jе оснивач друго правно или физичко лице

**Члан 6.**

Ова одлука ступа на снагу осмог дана од дана објављивања у „Службеном листу Града Ниша“, а примењује се од 1. августа 2025. године.

 Број:

У Нишу,

**СКУПШТИНА ГРАДА НИША**

**Председник**

 **Проф. др Игор Новаковић**

**О б р а з л о ж е њ е**

Законoм о финансијској подршци породици са децом ("Службени гласник РС", бр. 113/17, 50/18, 46/2021-Одлука УС РС, 51/2021 - Одлука УС РС, 53/2021 - Одлука УС РС, 66/2021, 130/2021, 43/2023 Одлука УС РС, 62/2023, 11/2024 - Одлука УС РС и 79/2024) прописано је да локалне самоуправе могу уколико обезбеде средства предвидети и шири обим права од оних одређених законом и другим републичким прописима са циљем побољшања квалитета живота породицама са децом на својој територији и омогућавања истима већу доступност и приступачност у свим областима при одрастању и школовању деце.

Изменом члана 3. Одлуке извршене су промене услова за остваривање права на накнаду дела трошкова боравка деце у предшколској установи чији jе оснивач друго правно или физичко лице. Измене се огледају у томе што се период од шест месеци смањује на месец дана на листи чекања у предшколској установи чији је оснивач Град, узраст детета са 12 месеци на шест месеци живота детета, а услов да приходи породице остварени у месецу који претходи месецу у коме је поднет захтев за остваривање права нису већи од 50.000,00 нето динара по члану породице се брише, чиме се проширује могућност породица која могу да остваре ово право.

За реализацију овог акта средства биће обезбеђена Одлуком о буџету града Ниша за 2025. годину.

Ова одлука ступа на снагу осмог дана од дана објављивања у „Службеном листу Града Ниша“, а примењује се од 1. августа 2025. године.